कांकाणी हिरण शिकार मामले में सीजेएम ग्रामीण कोर्ट ने सलमान को दोषी करार देते हुए पांच साल की सजा से दंडित किया था। सलमान की ओर से वरिष्ठ अधिवक्ता महेश बोड़ा व अधिवक्ता हस्तीमल सारस्वत ने बहस की। अधिवक्ता ने घोड़ा कृषि फॉर्म हाउस व भवाद शिकार मामले में सलमान को हाईकोर्ट द्वारा बरी किए जाने के फैसले की नजीर पेश की। उन्होंने बहस करते हुए बताया कि गवाह हरीश दुलानी की गवाही को हाईकोर्ट ने विश्वसनीय नहीं माना। जिस दिन शिकार की घटना बताई जा रही है, उस दिन सलमान के हथियार मुंबई में थे, फिर शिकार कैसे हो सकता है? समयाभाव के चलते सुनवाई अधूरी रही। सुनवाई के दौरान ही सलमान की ओर से विदेश यात्रा के लिए स्थाई रूप से अनुमति के लिए प्रार्थना पत्र पेश किया और आग्रह किया, कि विदेश जाने पर लगी रोक को हटाया जाए।